Diari Oficial de la Generalitat Valenciana


Sumari del DOGV 4588, del 16-09-2003 (2003/10307)

DECRET 161/2003, de 5 de setembre, del Consell de la Generalitat, pel qual es designa l'organisme competent per a l'avaluació i gestió de la qualitat de l'aire ambient a la Comunitat Valenciana i es crea la Xarxa Valenciana de Vigilància i Control de la Contaminació Atmosfèrica.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2003/09/05/161/dof/vci/html**

### Dades del document

Número de DOGV
:   4588

Data del DOGV
:   16-09-2003

Secció del DOGV
:   I. DISPOSICIONS GENERALS

Número del document
:   2003/10805


Data del document
:   05-09-2003

Organisme emissor
:   Conselleria de Territori i Habitatge

Tipus de document
:   Decret

Descriptors 

:   * legislació
    * qualitat del medi ambient
    * vigilància del medi ambient
    * control de la contaminació

DECRET 161/2003, de 5 de setembre, del Consell de la Generalitat, pel qual es designa l'organisme competent per a l'avaluació i gestió de la qualitat de l'aire ambient a la Comunitat Valenciana i es crea la Xarxa Valenciana de Vigilància i Control de la Contaminació Atmosfèrica. [2003/X10029]
  
La Llei 38/1972, de 22 de desembre, de Protecció de l'Ambient Atmosfèric, crea en el seu article 10 la xarxa nacional d'estacions fixes i mòbils per a la vigilància i previsió de la contaminació atmosfèrica. En desenvolupament d'aquesta llei bàsica, el títol II del Decret 833/1975, de 6 de febrer, preveu les normes relatives a la vigilància de la qualitat de l'aire, i inclou en el seu capítol II la regulació de la xarxa nacional de vigilància i previsió de la contaminació atmosfèrica.
  
En la normativa sectorial sanitària també es va regular el mesurament de qualitat de l'aire, en concret en els articles 40, 41 i 42 de la Llei 14/1986, de 25 d'abril, General de Sanitat. En aquesta norma es confereix a l'administració general de l'Estat, sense menyscabament de les competències de les comunitats autònomes, la determinació, amb caràcter general, dels mètodes d'anàlisi i mesurament dels requisits tècnics i condicions mínimes en matèria de control sanitari del medi ambient, deixant la resta de facultats normatives sobre la matèria a cada comunitat autònoma en funció de les competències que tinga assumides. Aquesta distribució de competències té el seu origen en el Reial Decret 2.824/1981, de 27 de novembre, sobre Coordinació i Planificació Sanitària, que va ser considerada com ajustada a la Constitució per Sentència 42/1983, de 20 de maig, del Tribunal Constitucional.
  
La normativa comunitària en matèria de qualitat de l'aire ambient s'ha regulat, de forma integral, per la Directiva 96/62/CE del Consell, de 27 de setembre de 1996, sobre avaluació i gestió de la qualitat de l'aire ambient. Aquesta directiva parteix de la recomanació d'establir objectius de qualitat de l'aire, recollida en el V Programa d'acció en matèria de medi ambient, i va modificar tota la normativa existent en l'àmbit comunitari. L'article 3 d'aquesta directiva disposa que per a l'aplicació de les disposicions establides en aquesta els estats membres designaran, en els nivells apropiats, les autoritats i els organismes encarregats de l'autorització dels dispositius de mesurament (mètodes, aparells, xarxes, laboratoris); d'assegurar la qualitat del mesurament, comprovant que respecten aquesta qualitat, en particular, per mitjà de controls de qualitat interns, d'acord, entre altres, amb els requisits de les normes europees en matèria de garantia de qualitat; i d'analitzar els mètodes d'avaluació.
  
Per a complir el que estableix la directiva cal distingir entre potestats normatives i declaratives. Tractant-se ambdues de funcions públiques, correspon la seua titularitat, en l'àmbit i les condicions previstes en la llei, a una administració pública, sense perjudici que per a l'exercici d'aquestes potestats puga demanar l'auxili tècnic d'altres entitats, tant de dret públic, com de dret privat.
  
La referència que fa la Directiva als estats ha d'entendre's a les administracions públiques competents d'acord amb la legislació interna de cadascun dels estats membres. L'apartat 6 de l'article 32.1 de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, confereix a la Generalitat la competència de desenvolupament legislatiu i l'execució en matèria de protecció del medi ambient en el marc de la legislació bàsica de l'Estat i, si és procedent, en els termes que la mateixa establisca. Aquesta competència està plenament atribuïda a la Generalitat de conformitat amb el que disposa la disposició addicional tercera de l'Estatut d'Autonomia, introduïda per la Llei Orgànica 5/1994, de 24 de març.
  
De conformitat amb el Decret 7/2003, de 21 de juny, del President de la Generalitat, les competències sobre medi ambient estan assignades a la Conselleria de Territori i Habitatge. L'article 15 del Decret 119/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Territori i Habitatge, estableix que correspon a la Direcció General de Qualitat Ambiental - El control sobre la producció y gestió de residus sòlids y sòls contaminats, la contaminació acústica, atmosfèrica y altres formes de contaminació?.
  
Per tot això, a proposta del conseller de Territori i Habitatge i després de la deliberació del Consell de la Generalitat, en la reunió del dia 5 de setembre de 2003,
  
DECRETE
  
Article 1. Objecte
  
És objecte del present decret, en desenvolupament del que disposa la normativa europea i per raó de les competències que en matèria de medi ambient té atribuïdes la Generalitat, la designació de l'òrgan competent per a l'avaluació i gestió de la qualitat de l'aire ambient, com també la creació de la Xarxa Valenciana de Vigilància i Control de la Contaminació Atmosfèrica.
  
Article 2. Organisme competent
  
Es designa, en l'àmbit de la Comunitat Valenciana, la Direcció General de Qualitat Ambiental, de la Conselleria de Territori i Habitatge, com a organisme competent per a la coordinació de les funcions públiques relatives a l'avaluació i gestió de la qualitat de l'aire, com també les activitats de mesurament, tècniques d'avaluació i divulgació de la informació.
  
Article 3. Competències
  
1. La Direcció General de Qualitat Ambiental, de la Conselleria de Territori i Habitatge, és l'òrgan competent per a:
  
a) La gestió de la Xarxa Valenciana de Vigilància i Control de la Contaminació Atmosfèrica.
  
b) Autoritzar els mètodes, aparells, xarxes, laboratoris i estacions de control de la contaminació atmosfèrica, ja siguen de titularitat pública o privada, que passaran a formar part de la Xarxa Valenciana de Vigilància i Control de la Contaminació Atmosfèrica.
  
c) Assegurar la qualitat del mesurament realitzat por els dispositius autoritzats, i especialment els que formen part de la Xarxa Valenciana de Vigilància i Control de la Contaminació Atmosfèrica, comprovant que respecten aquesta qualitat per mitjà de controls interns d'acord, entre altres, als requisits de les normes europees de garantia de qualitat.
  
d) Analitzar els mètodes d'avaluació de la qualitat de l'aire.
  
e) Coordinar i ordenar els programes estatals, comunitaris i autonòmics de garantia de qualitat, com també els centres d'anàlisi de la contaminació atmosfèrica, en l'àmbit de la Comunitat Valenciana.
  
f) La presa de dades i avaluació de les concentracions de contaminants regulats, en el seu àmbit territorial, com també la delimitació i classificació de les zones i aglomeracions en relació amb la qualitat de l'aire ambient.
  
g) Informar el públic, en els termes que s'establisca, de l'estat de la qualitat de l'aire, directament o a través dels ens locals.
  
2. La Direcció General de Qualitat Ambiental, en l'exercici de les seues competències, podrà disposar del suport tecnicocientífic d'institucions de referència per a la vigilància i el control de la qualitat de l'aire. Aquestes institucions, si escau, hauran de realitzar, a més, tasques d'investigació i desenvolupament tecnològic relacionades amb aquestes activitats.
  
Article 4. Creació de la Xarxa Valenciana de Vigilància i Control de la Contaminació Atmosfèrica
  
Es crea, en l'àmbit de la Comunitat Autònoma Valenciana, la Xarxa Valenciana de Vigilància i Control de la Contaminació Atmosfèrica com a dispositiu de mesurament per a l'avaluació de la qualitat de l'aire ambient.
  
Article 5. Àmbit, estructura i obligacions
  
1. L'àmbit d'actuació de la Xarxa s'estén a tot el territori de la Comunitat Autònoma Valenciana, i estarà constituïda per:
  
- Un Centre de Control de la Contaminació Atmosfèrica, radicat en la Direcció General de Qualitat Ambiental, de la Conselleria de Territori i Habitatge.
  
- Tots aquells mètodes, aparells, xarxes, laboratoris, estacions i equips de mesura, públics o privats, com també els procediments que siguen autoritzats per la Direcció General de Qualitat Ambiental en l'exercici de les competències que té atribuïdes per aquest decret.
  
2. Totes aquelles infraestructures, públiques o privades, que constitueixen la Xarxa, com també les que passen a formar part d'aquesta en el futur, vindran obligades a subministrar a la Direcció General de Qualitat Ambiental totes les dades i informacions que s'obtinguen en l'exercici de la seua activitat. Aquesta informació serà subministrada d'acord amb els requisits de qualitat i control tècnic establits.
  
Disposicions finals
  
Primera
  
S'autoritza el conseller de Territori i Habitatge perquè, en l'àmbit de les seues competències, dicte les disposicions necessàries per a l'aplicació i desenvolupament del present decret.
  
Segona
  
El present decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 5 de setembre de 2003
  
El president de la Generalitat,
  
FRANCISCO CAMPS ORTIZ
  
El conseller de Territori i Habitatge,


Còpia Permalink ELI